ડિશમાં બધી આઈટમ આવી ગઈ પછી પણ અમે બધાની જેમ ત્યાં ઊભા રહ્યાં એ જોઈ કોઈ બોલ્યું, ‘હવે કોની વાટ છે ભાઈ, આગળ ચાલો !’ ઊભા રહીને જમીએ એટલે શાંતિથી જમ્યા જેવું લાગે નહીં એ વાત તો જુદી જ છે પરંતુ થોડી ઘણી શાંતિથી જમાય એવી જગ્યા શોધવા અમે નજર કસી ! આ તે કેવી વિચિત્ર વાત ! પેટમાં અન્ન માટે ખૂબ જગ્યા હતી પણ પેટની પ્રતિપૂર્તિ કરવા માટેની ક્રિયા કરવા માટે કયાંય જગ્યા જણાતી નહોતી. આસપાસ સૌ આરોગવામાં પ્રવૃત અને મશગૂલ હતા. ડિશ, ડિશમાંની વાનગી અને અમારાં કપડાં સાચવતા અમે આગળ ચાલ્યા. ટ્રાફિકમાં જેમ બોલવું પડે ‘સાઈડ પ્લીઝ !’ એમ કહેતા એક ચાર-પાંચ ચોરસફૂટની ખાલી જગ્યામાં કબજો જમાવી ઊભા રહ્યા. પછી ગળ્યાં-તીખાં મિશ્ર સ્વાદ સભર ગુલાબજાંબુને મોંમાં મૂકી જમાવાનો પ્રારંભ કર્યો.